Eerste drie maande van 2022 ‘wreed, onveilig’Bheki Cele (Foto: Suid-Afrikaanse regering/Twitter) “Die eerste drie maande van hierdie jaar was gewelddadig, wreed en onveilig vir baie Suid-Afrikaners.” Só het Bheki Cele Vrydagmiddag gesê met sy bekendmaking van die land se jongste kwartaallikse misdaadstatistieke. Dié statistieke skep ’n donker prentjie met 10 uit elke 100 000 mense in Suid-Afrika (6 083 uit 60 miljoen mense) wat teen die huidige koers vermoor word. Amper elke liewe kategorie van misdaad het in dié tyd toegeneem. “Januarie, Februarie en Maart vanjaar was veral grusaam vir vroue en kinders van hierdie land,” het Cele vanmiddag gesê. Uit die 6 083 mense wat tydens die eerste drie maande van vanjaar in Suid-Afrika vermoor is, was 898 vroue en 306 kinders onder 17 jaar. Altesame 134 (17,5%) meer vroue is vanjaar vergeleke met dieselfde tyd verlede jaar vermoor, terwyl 83 (37,2%) meer kinders om die lewe gebring is. Die aantal pogings-tot-moord-sake wat kinders betref, het egter met 6,8% gedaal. Maroela Media het vroeër berig die amptelike moordsyfer het met 22% gestyg nadat 6 083 mense tussen Januarie en Maart vermoor is. Dít kom neer op meer as 67 moorde per dag, het die DA in reaksie op die moordsyfer uitgewys. Altesame 12 mense is tydens die eerste drie maande van vanjaar op ’n plaas in Suid-Afrika vermoor. Dit is dubbel soveel plaasmoorde vergeleke met die ooreenstemmende tydperk in 2020. Genl.maj. Norman Sekhukhune, hoof van die polisie se afdeling vir misdaadnavorsing en ‑statistieke, het vanmiddag op sy beurt gesê “woordewisselings, boendoegeweld, wraak of vergelding asook rooftogte” bly in dié stadium die topvier oorsake van moord. Altesame 2 268 mense is tussen Januarie en Maart in openbare plekke soos oop velde, strate, parkeerterreine en verlate geboue vermoor. Die slagoffer of oortreder se huis is tans die tweede mees waarskynlike plek waar moord gepleeg sal word. Altesame 1 350 mense is tydens die eerste drie maande van vanjaar hiér dood. Verkragting het tydens die genoemde tydperk met 13,7% toegeneem, met 10 818 gevalle van verkragting wat in die eerste drie maande van vanjaar by die polisie aangemeld is. Dít kom neer op 153 verkragtings per dag. Byna die helfte van die gevalle (4 653) het by die huis van die verkragter of die verkragtingslagoffer plaasgevind. Openbare parke, strande, strate, oop velde, parkeerterreine en verlate geboue was die tweede mees waarskynlike plekke vir verkragtings om plaas te vind. Drank was by 1 290 van die verkragtings betrokke. Ontvoerings In die drie maande waaroor verslag gedoen is – Januarie tot Maart vanjaar – is 3 306 ontvoerings aangemeld. Dit is ’n reusetoename van 109%. “Hierdie misdaadneiging het skerp toegeneem, met meer as 1 700 meer sake by die polisie aangemeld vergeleke met dieselfde tydperk verlede jaar.” Die meeste van die ontvoerings het verband gehou met kaping, roof óf verkragting. Elkeen van die nege provinsies het ’n toename in ontvoerings ervaar. Gauteng het egter die grootste toename beleef (198,3%) – 1 563 ontvoerings vergeleke met 524 ontvoerings in 2021. Die Kempton Park-polisiestasie het die meeste voorvalle van ontvoering aangeteken, gevolg deur die polisiestasies in Heidelberg in Gauteng en die Delmas-polisiestasie in Mpumalanga. Ander soort misdade het ook tydens die eerste drie maande van vanjaar toegeneem. Die kaping van vragmotors het met 31,4% toegeneem en motorkapings met 19,7%. Altesame 5 402 motorkapings is in dié tydperk aangemeld. Dít kom neer op 60 motorkapings per dag, terwyl transitorooftogte met 26,2% toegeneem het. Vier keer meer bankrooftogte is tydens dié tydperk aangemeld. Motordiefstal het met 1,5% toegeneem, terwyl veediefstal met 2,5% gestyg het. Voorvalle van brandstigting het met 24,3% toegeneem en kwaadwillige saakbeskadiging met 15,3%. Huisrooftogte en sakerooftogte het egter met onderskeidelik 0,4% en 3,5% afgeneem in die vierde kwartaal. Wat het fout gegaan? Cele sê hy het onlangs dié vraag in die lig van die verdoemende misdaadstatistieke aan die bestuur van die polisiemag gevra. “Om eerlik te wees, geen antwoord regverdig hierdie somber syfers nie, maar al die provinsies, distrikte, groeperings en polisiestasies het ooreengekom dat ons dinge anders moet doen as ons die uitkomste wil sien wat ons verlang. “Die Suid-Afrikaanse Polisiediens kan nie meer bekostig om bloot lippediens te lewer nie, maar moet aanspreeklikheid by ons stasies afdwing indien ons werklik wil dien en die nasie beskerm. Dit is hoekom daar nou onmiddellike ingrypings ingestel is om die daling in prestasie aan te pak.” Bevelvoerders sal volgens die minister nou meer as ooit aanspreeklik gehou word vir hul polisiestasies se prestasie. Genl. Sehlahle Fannie Masemola, die nasionale polisiekommissaris, het op sy beurt gesê dit sal beteken dat bevelvoerders voortaan in minder vergaderings is en eerder meer in die veld. Cele het gesê bevelvoerders sal voortaan ook minder af naweke hê, in ’n poging om die land se misdaad te bestry.